Ce a găsit poliția asupra lui Gheboasă după ce l-au reținut pentru legături cu traficanții de droguri
- Moraru Iulia
- 2 martie 2024, 19:36
Gheboasă se găsește în mijlocul unui nou scandal, fiind investigat în legătură cu un presupus caz de trafic de droguri. Cântărețul a fost ridicat de polițiști pe Bulevardul Timișoara din București, fiind ulterior dus la audieri.
După audieri, Gheboasă a fost eliberat, dar continuă să fie cercetat de autorități. A fost adus la sediul DIICOT Dâmbovița pentru interogatorii, iar poliția suspectează că tânărul de 22 de ani ar avea conexiuni cu o rețea de traficanți de droguri.
Gheboasă avea asupra lui canabis când a fost ridicat de polițiști
Pe lângă aceasta, conform unor surse din anchetă, în momentul în care ar fi fost oprit de polițiști în București, Gheboasă avea asupra lui o cantitate de canabis.
Aceleași surse au indicat că artistul a fost reținut împreună cu alte persoane suspecte implicate în acest dosar.
Se pare că dealerii în cauză ar fi comercializat droguri elevilor la un preț foarte mic. Trapperul Gheboasă este cercetat în libertate, dar ceilalți tineri implicați în această grupare au fost reținuți de procurori.
"La perchezițiile domiciliare efectuate în municipiul București și pe raza județului Ilfov au fost identificate și ridicate cantități de canabis, mai multe grindere și un cântar de precizie, obiecte purtând urme de materie vegetală, telefoane mobile, precum și alte mijloace de probă.
De asemenea, față de un suspect sunt continuate cercetările sub aspectul săvârșirii infracțiunii de deținere, fără drept de droguri de risc, în vederea consumului propriu.
Gheboasă a fost depistat în seara de 29.02.2024, în municipiul București, în timp ce deținea o cantitate de drog de risc", potrivit DIICOT.
Cântărețul are și alte probleme cu legea
Amintim că în luna august, trapperul Gheboasă a fost amendat pentru "proferarea de injurii, expresii jignitoare sau vulgare, de natură să tulbure ordinea şi liniştea publică sau să provoace indignarea cetăţenilor ori să lezeze demnitatea şi onoarea acestora", în urma spectacolului susţinut la Festivalul Untold.
Piesa incriminată, intitulată "Țiganca", conține versuri vulgare și jignitoare la adresa femeilor. Cântărețul a susținut că publicul a fost cel care a cerut piesa, iar după ce a fost amendat, a dat în judecată Jandarmeria.